Jaagduiwel kry borgtogDie beweerde jaagduiwel wat glo meer as 300 km/h gery het, is op borgtog vrygelaat. Die 36-jarige bestuurder, Phumlile Ncube, is Sondag by ‘n begrafnis in Limpopo in hegtenis geneem. Ncube het Maandag in die landdroshof in Midrand verskyn en is op borgtog van R1 000 vrygelaat. Ncube het glo in die feestyd teen 308 km/h in Midrand gejaag en ‘n video gemaak. Die video is later op sosiale media gedeel. Die saak teen Ncube is tot 13 Maart uitgestel, het Simon Zwane, woordvoerder van die Padverkeersbestuurskorporasie, gesê. Ncube word van roekelose en nalatige bestuur aangekla, sowel as dat hy ander motoriste se lewens in gevaar gestel het deur die voorgeskrewe spoedbeperking te oorskry. Maroela Media het vroeër berig in die video, wat wyd op sosiale media gedeel is, kan gesien word hoe ŉ motoris ŉ video neem terwyl hy aanvanklik teen 243 km/h ry en dan uiteindelik versnel tot 308 km/h. In die agtergrond kan gesien word hoe die motoris onder ŉ e-tol-hek deurjaag en ander motors verbysteek.